b'\n_START_ARTICLE_\nZmaj\n_START_PARAGRAPH_\nZmaj je mitolo\xc5\xa1ka po\xc5\xa1ast, ki se pojavlja v mitologijah ljudstev po vsem svetu. Njegov opis se v razli\xc4\x8dnih izro\xc4\x8dilih zelo razlikuje, povsod pa mu je skupno, da ima obliko in druge zna\xc4\x8dilnosti ka\xc4\x8d ali drugih plazilcev, kot sta luskasta ko\xc5\xbea ter valjenje jajc. Pogosto mu pripisujejo nadnaravne lastnosti. Dva najbolj znana opisa zmajev sta evropski in vzhodnoazijski (orientalski).\n_START_SECTION_\nEvropski zmaj\n_START_PARAGRAPH_\nZmaj je v evropski mitologiji najve\xc4\x8dkrat ogromno ka\xc4\x8dasto bitje na \xc5\xa1tirih nogah z netopirskimi krili, kljunom in ostrimi zobmi, ki bruha ogenj ali pljuva strup. Lahko ima ve\xc4\x8d glav, podobno kot Hidra._NEWLINE_Zaradi vpliva kr\xc5\xa1\xc4\x8danstva in povezovanja podobe zmajev s hudi\xc4\x8dem se zmaj v Evropi smatra kot zlobno bitje. Starej\xc5\xa1a (poganska) podoba zmaja kot za\xc5\xa1\xc4\x8ditnika, ki simbolizira mo\xc4\x8d in zvitost, se je ohranila med drugim v vali\xc5\xbeanskem zmaju Y Ddraig Goch (dobesedno rde\xc4\x8di zmaj), ki je nacionalni simbol, in ljubljanskem zmaju, za\xc5\xa1\xc4\x8ditniku mesta Ljubljane. Tako se pojavlja tudi kot heraldi\xc4\x8dni simbol sprva na \xc5\xa1\xc4\x8ditih srednjeve\xc5\xa1kih vitezov, iz katerih izhajajo dana\xc5\xa1nji grbi.\n_START_SECTION_\nKitajski zmaj\n_START_PARAGRAPH_\nPredvsem v kitajski folklori ima zmaj podobo velikanske ka\xc4\x8de brez kril, pogosto z ve\xc4\x8d kot dvema paroma nog. To podobo so kasneje prevzela tudi druga vzhodnoazijska ljudstva. Pooseblja mo\xc4\x8d in modrost in je utele\xc5\xa1enje koncepta janga (mo\xc5\xa1ki), povezan tudi z vremenom kot znanilec de\xc5\xbeja._NEWLINE_Zmaj je bil dolgo \xc4\x8dasa simbol kitajskih cesarjev in navadni ljudje se niso smeli identificirati s tem simbolom.\n_START_SECTION_\nZmaji v sodobni umetnosti\n_START_PARAGRAPH_\nZmaji se pogosto pojavljajo v sodobni knji\xc5\xbeevnosti, posebej v \xc5\xbeanru fantazije kot mo\xc4\x8dni antagonisti glavnih likov. Med najbolj znanimi fantazijskimi zmaji je Smaug iz romana Hobit angle\xc5\xa1kega pisatelja Tolkiena, pa tudi drugi njegovi zmaji. Nastopajo tudi v seriji romanov o Harryju Potterju (Joanne Rowling), Igri prestolov in ostalih romanih iz serije Pesem ledu in ognja (George R. R. Martin), v zbirki Dedi\xc5\xa1\xc4\x8dina (Christopher Paolini) ter mnogih drugih._NEWLINE_V slovenskem izro\xc4\x8dilu se je ohranil v ve\xc4\x8d ljudskih pravljicah in pripovedkah, kot so Zmaj v Postojnski jami, Zmaj s sedmerimi glavami, O petelinu in zmaju idr.'